Bjarne Laustsen (S), 2005-06-07:
Med dette forslag ønsker de fire forslagsstillende partier kort og godt at sikre vore grise bedre livsvilkår i staldene.
Nok har de seneste ugers offentlige opmærksomhed koncentreret sig om transportforholdene, hvor et sæt uheldige omstændigheder førte til døden for 97 grise i en dansk lastbil på vej gennem Tyskland, men uanset de store mangler i enkelte transportforhold er det i staldene, de store velfærdsproblemer eksisterer og opstår.
Som vi har noteret i bemærkningerne til beslutningsforslaget, har man måttet erkende en voksende mængde velfærdsproblemer i den danske grisebestand.
Grisene får ikke tilstrækkeligt foder, over halvdelen har mavesår eller tegn på mavesår, alt for mange dyr dør inden slagtningen, og et voksende antal grise må sendes til destruktion.
Den sorte liste bliver ved og ved, og det kan vi ikke være bekendt.
Vi kan ikke lukke øjnene for en produktion af svinekød til menneskeføde, der respekterer svinene så lidt, og daglig kommer der da også reaktioner i form af læserindlæg, breve og e-mails, som kræver handling – ikke fordi danskerne er blevet mere fintfølende, men fordi man ikke bare vil lade stå til.
Forslaget er tredelt.
Først kommer der en række forbedringer, som vi ønsker gennemført fra nytår 2006.
Vi foreslår et minimum af halm pr. so i staldene, bokse, der tillader grisene at bevæge sig, særlige sygestier for syge grise og andre forbedringer, bl.a. at en uvildig dyrlæge skal forhåndsgodkende ændringer af sostaldene i fremtiden.
Den anden og tredje del af forslaget skal træde i kraft fra henholdsvis nytår 2008 og nytår 2010, og de vedrører grisenes velfærd på en række konkrete punkter, nemlig foder, grisenes naturlige adfærdsmuligheder, gødningssystemer og sygestier i svineproduktioner med over 300 søer.
Det skal ses som en dramatisk løsning på det forhold, at svineproducenterne skal have mulighed for over en årrække at gennemføre en bedre dyrevelfærd uden at bringe omkostningsniveauet ud af balance med indtjeningsmulighederne.
Vi er overbevist om, at et bredt flertal i Folketinget vil være enigt med os i, at hensynet til dyrene skal opprioriteres, og da vi finder disse mål realistiske, ser vi frem til at kunne få forslaget vedtaget med så bredt et flertal som muligt.
Regeringen kan efter vores opfattelse hverken afvise forslaget eller trække det i langdrag af hensyn til de dele af Venstres politiske bagland, som også må kunne se skriften på væggen.
Vi synes simpelt hen, at dansk landbrug skader sig selv, når vi dagligt kan se, hvordan dyrene lider, og ser rapporter, der omtaler, at det står skralt til med dyrevelfærden.
Op imod 2 millioner smågrise sender man ud af landet, fedesvin bliver sendt ud af landet, og også andre dyr bliver sendt ud af landet under kummerlige forhold.
Det kan branchen simpelt hen ikke være bekendt.
Selv om hr. Jens Kirk fra Venstre talte om, at vi skal gå efter de brodne kar, ser vi dem stadig, og vi har set på det seneste, efter at politiet har været ude og kontrollere, at den virkelig er gal.
Det er jo ikke bare en enkelt landmand, det er hele branchen, så det kan godt være, at hele branchen er klemt.
Justitsministeren var inde på, at den socialdemokratiske minister på området havde lavet overgangsordninger, der strakte sig nogle år frem af hensyn til beskæftigelsen og erhvervet osv.
Ja, det er også meget godt, men det har jo ikke forhindret, at landmændene i stor stil har sendt produktionen til Polen, til Rusland eller andre lande, hvor man har haft lige så store problemer med at overholde miljøreglerne.
Jeg synes, at dansk landbrug og svineproduktionen skader sig selv ved ikke konstruktivt at gå ind i arbejdet med at forbedre dyrevelfærden.
Det synes jeg og Socialdemokratiet er noget af det, vi skal satse på i fremtiden, og det haster faktisk lidt mere, end det jager.